Vabatahtliku töö turism

Vabatahtliku töö turism (inglise keeles volunteer tourism või voluntourism) on turismivorm, mille korral reisijad teevad vabatahtlikku tööd, et abistada kogukonda või keskkonda reisisihtkohas, mida külastatakseDictionary, 2012.

Vabatahtliku töö turismi vahendavad pigem kasumit tootvad ettevõtted kui heategevusorganisatsioonid, osalejad on enamjaolt noored täiskasvanud, reisi pikkus on alla ühe kuu ja vabatahtlik tegevus on ühendatud muude reisitegevustega.

Vabatahtliku töö turism on muutunud väga populaarseks ja 2015 aasta andmete põhjal osales vabatahtlikes programmides 10 miljonit inimest ja nendes osalemiseks kulutasid nad 2 miljardit eurotViltrop, 2018.

 Ajalugu 
Rahvusvahelise vabatahtliku tegevuse ametlikuks alguseks võib pidada Briti Punase Risti Voluntary Aid Detachmenti (VAD) struktuuri loomist 1909. aastal. VAD vabatahtlikud tegutsesid esimese maailmasõja ajal lahinguväljadel üle Euroopa ja Lähis-Ida ning ravisid sõdureid ja tsiviilisikuid olenemata sellest, mis riigi sõjaväkke nad kuulusid.

1960. aastatel said üliõpilaste ja teaduskraadi saanud lõpetajate seas populaarseks vabatahtliku tegevuse liikumine ja välismaal õppimise programmid. Ühinenud Rahvaste Organisatsioon alustas noortele spetsialistidele mõeldud vabatahtlike programmidega, mis kestsid enam kui kaks aastat.

Viimastel aastatel on rahvusvahelise vabatahtliku tegevuse kättesaadavus kasvanud märgatavalt ning paljud heategevusorganisatsioonid ja reisibürood viivad kokku vabatahtlikud valitsusväliste organisatsioonidega arengumaades. Jätkuvalt tegutsevad ka keskmise ja pika kestusega programmid, mis on mõeldud kvalifitseeritud vabatahtlikele. Näiteks aastatel 2013–2016 professionaalsete vabatahtlike abi Ebola viirushaiguse epideemia peatamiseks Lääne-Aafrikas. 

 Peamised tegevusvaldkonnad 
Järgnevalt on esitatud kõige enam levinud tegevusvaldkonnad ja sellega seotud töödVolunteer World, n.d..

Keskkonna- ja looduskaitse
	Vabatahtlik töö loomadega. Töötamine loomadega talus, varjupaigas, päästekeskuses või eluslooduses nii maal kui ka merel. Ülesanded võivad olla sõltuvalt loomast väga erinevad, aga peamine on loomade heaolu tagamine, nagu toitmine ja puhastamine. Teine põhiline suund on abistamine erinevates vaatlustes ja uuringutes.
	Vabatahtlik töö eri keskkondade kaitsmiseks. Töötamine ökofarmides, metsa istutamine, prügi koristamine ookeanidest ja randadest. 

Humanitaarabi
	Vabatahtlik töö lastega ja erivajadustega inimestega. Lastega mängimine, nende aitamine toitmisel ja põhivajaduste tagamine.
	Õpetamine. Teadmiste edasi andmine valdkonnas, mida kõige paremini osatakse. Kõige populaarsemad on eri keelte ja spordialade õpetamine.
	Tervishoiuprojektid. Meditsiinabi kolmandates riikides ning kriisi- ja katastroofipiirkondades. 

Kogukonna aitamine
	Ehitamine. Uute hoonete rajamine ja vanade ehitiste kaitsmine ning renoveerimine.
	Kultuur ja kunst. Erinevate tantsude, muusika, kunstide õppimine ja edasikandmine järgmistele põlvkondadele.
	Vähemuste aitamine. Inimõiguste kaitsmine, näiteks naiste mõjuvõimu suurendamine kolmandates riikides.

 Vabatahtliku töö turismi põhimotiivid 
Allpool on esitatud mõned põhjused, miks harrastatakse vabatahtliku töö turismiBrown, 2008:
	erinevate kultuuride õppimine;  
	soov teha midagi head ja muuta ühiskonda jätkusuutlikumaks;
	uute sõprade leidmine;
	reisimine kindla eesmärgi saavutamiseks. 

 Mõju 
Reisimine ja vabatahtlik töö toovad inimese välja tema igapäevasest keskkonnast ning annavad võimaluse uuteks kogemusteks, et teha midagi head ühiskonnale. Inimesed saavad reisida paikadesse, kuhu muidu ei satu, kogeda kohalike elu, avardada silmaringi, õppida midagi uut, saada uusi kontakte ja anda oma panus maailma paremaks muutmisel.

Üha enam on ilmunud erinevaid artikleid selle kohta, et vabatahtliku töö turism võib teha ka rohkem halba kui head. Alljärgnevalt on loetletud mõned puudused, mis võivad selle turismivormiga kaasneda:
	Aeg on väga piiratud, mistõttu ei suudeta korda saata muutusi;
	Valides vale organisatsiooni, võib tulu minna turismitööstusele, mitte kohalikule kogukonnale;
	Suur oht on töötamisel lastega. Pidev lühiajaline vabatahtlike läbivool mõjub halvasti laste usaldusele ja kogenematud vabatahtlikud võivad negatiivselt mõjuda haavatavatele lastele. 

Negatiivse mõju vältimiseks on tähtis põhjalik eeltöö ja valida välja usaldusväärne organisatsioon või programm.

 Vaata ka 
 Säästev turism
 Vabatahtlik

 Viited 

Kategooria:Turism